**PREDLOG**

**EVA 2025-2570-0021**

Na podlagi petega odstavka 183. člena Zakona o varstvu okolja (Uradni list RS, št. 44/22, 18/23 – ZDU-1O in 78/23 – ZUNPEOVE, 23/24 in 21/25 – ZOPVOOV) Vlada Republike Slovenije izdaja

**ODLOK**

o Programu porabe sredstev Sklada za podnebne spremembe za leta 2025 – 2028

**1.** **člen**

S tem odlokom se sprejme Program porabe sredstev Sklada za podnebne spremembe za leta 2025-2028 (v nadaljnjem besedilu: Program), ki je v Prilogi, ki je sestavni del tega odloka.

**2.** **člen**

(1) Ne glede na skupni znesek, določen v Programu za posamezni ukrep, se lahko 20 % tega zneska v okviru istega ukrepa prenese in prerazporedi v naslednja leta.

(2) Ne glede na prejšnji odstavek se lahko v okviru istega ukrepa v naslednja leta prenese in prerazporedi tudi več kot 20 % zneska, določenega v Programu za posamezni ukrep, če je za ta ukrep že sklenjen sporazum ali pogodba, kar se uredi z aneksom k temu sporazumu ali pogodbi.

(3) V sklopu posameznega Področja Programa se lahko v določenem letu med ukrepi tega Področja prenesejo sredstva do višine 10 % vrednosti tega Področja za to leto.

(4) Ne glede na prejšnji odstavek se lahko v obdobju veljavnosti Programa v okviru Področja poveča vrednost posameznega ukrepa do višine 10 % njegove skupne načrtovane vrednosti, pri čemer se skupna vrednost Področja ne sme povečati. Povečanje vrednosti posameznega ukrepa se izvede z ustreznim sorazmernim znižanjem drugih ukrepov znotraj istega Področja.

**3. člen**

(1) Seznam javnih stavb, ki so upravičene do financiranja v okviru ukrepa Javne stavbe (širši in ožji javni sektor) ter posebne vrste stavb v Programu, se določi s sklepom Vlade Republike Slovenije.

(2) Seznam stavb iz prejšnjega odstavka se oblikuje na podlagi naslednjih kriterijev:

* namembnost stavbe: v stavbi se opravlja dejavnost, ki je pomembna za nemoteno delovanje države;
* energetska učinkovitost: projekt vključuje ukrepe, ki bodo vodili k prihranku energije glede na obstoječe stanje;
* zmanjšanje emisij: projekt prispeva k znižanju emisij toplogrednih plinov glede na obstoječe stanje;
* usmerjenost k strateškim ciljem: projekt je skladen s cilji nacionalne zakonodaje in strateških dokumentov na področju energetske prenove stavb;
* stopnja pripravljenosti: za stavbo je na voljo tehnična, projektna in druga ustrezna dokumentacija, ki omogoča pravočasno izvedbo projekta;
* kulturna dediščina: prednost imajo stavbe, ki so varovane kot kulturna dediščina, če prenova upošteva ustrezne varstvene pogoje.

**KONČNI DOLOČBI**

**4. člen**

Z dnem uveljavitve tega odloka preneha veljati Odlok o Programu porabe sredstev Sklada za podnebne spremembe za leta 2023-2026 (Uradni list RS, št. 106/23 in 26/25).

**5. člen**

Ta odlok začne veljati naslednji dan po objavi v Uradnem listu Republike Slovenije.

Št.  007-81/2025 -

Ljubljana,

EVA 2025-2570-0021

Vlada Republike Slovenije

**dr. Robert Golob**

 **predsednik**

Priloga:

Program porabe sredstev Sklada za podnebne spremembe za leta 2025–2028

Preglednica Področij in ukrepov Sklada za podnebne spremembe za leta 2025-2028 (v mio EUR)

| ***Področje* /** Ukrep  | **2025**  | **2026** | **2027** | **2028** | **Skupni znesek** |
| --- | --- | --- | --- | --- | --- |
| ***Področje 1: Skoraj nič energijske in brezemisijske stavbe*** | ***40,593*** | ***34,034*** | ***21,989*** | ***14,962*** | ***111,578*** |
| Javne stavbe (širši in ožji javni sektor) ter posebne vrste stavb | 29,251 | 23,376 | 17,458 | 14,962 | 85,047 |
| Stanovanjske stavbe | 0,342 | 2,658 | 2,500 | 0,000 | 5,500 |
| Energetska revščina | 11,000 | 8,000 | 2,031 | 0,000 | 21,031 |
| ***Področje 2: Trajnostna mobilnost*** | ***56,142*** | ***118,016*** | ***79,251*** | ***117,761*** | ***371,170*** |
| Naložbe v infrastrukturo za aktivno mobilnost | 2,000 | 10,000 | 14,000 | 14,000 | 40,000 |
| Brezemisijska vozila ter polnilna in oskrbovalna infrastruktura za brezemisijska vozila | 22,070 | 48,900 | 17,000 | 10,000 | 97,970 |
| Razvoj javnega potniškega prometa | 21,501 | 49,501 | 45,001 | 92,921 | 208,924 |
| Mehki ukrepi trajnostne mobilnosti | 0,580 | 2,115 | 3,250 | 0,840 | 6,785 |
| Prevoz tovora po železnicah | 9,991 | 7,500 | 0,000 | 0,000 | 17,491 |
| ***Področje 3: Obnovljivi viri energije*** | ***31,763*** | ***26,011*** | ***26,500*** | ***11,000*** | ***95,274*** |
| Sofinanciranje projektov (individualnih in skupnostnih) samooskrbnih sončnih elektrarn | 6,135 | 2,629 | 0,000 | 0,000 | 8,764 |
| Sofinanciranje projektov OVE | 0,628 | 0,000 | 0,000 | 0,000 | 0,628 |
| Geotermija  | 0,000 | 0,500 | 3,500 | 0,000 | 4,000 |
| Izgradnja dela ureditev HE Mokrice | 0,000 | 0,000 | 0,000 | 1,000 | 1,000 |
| Spodbude za večjo avtonomijo pri energetski oskrbi stavb in zamenjava starih kurilnih naprav | 25,000 | 22,882 | 23,000 | 10,000 | 80,882 |
| ***Področje 4: Razogljičenje gospodarstva*** | ***36,881*** | ***37,065*** | ***26,500*** | ***26,000*** | ***126,446*** |
| Kritje posrednih stroškov zaradi stroškov emisij toplogrednih plinov  | 26,000 | 26,000 | 26,000 | 26,000 | 104,000 |
| Sofinanciranje EU projektov  | 10,000 | 0,000 | 0,000 | 0,000 | 10,000 |
| Podpora uvajanju krožnega gospodarstva | 0,681 | 0,167 | 0,000 | 0,000 | 0,848 |
| Trajnostno poročanje MSP  | 0,200 | 0,898 | 0,500 | 0,000 | 1,598 |
| Spodbujanje naložb, ki prispevajo k razogljičenju industrije | 0,000 | 10,000 | 0,000 | 0,000 | 10,000 |
| ***Področje 5:*** ***Prilagajanje podnebnim spremembam*** | ***12,144*** | ***22,927*** | ***9,665*** | ***3,501*** | ***48,238*** |
| Zmanjševanje poplavne ogroženosti | 2,750 | 11,125 | 0,000 | 0,000 | 13,875 |
| Ukrepi za ohranjanje biotske raznovrstnosti in ekosistemov | 4,909 | 4,000 | 3,000 | 0,000 | 11,909 |
| Ukrepi za blaženje podnebnih sprememb in prilagajanje nanje v gozdarstvu | 1,725 | 1,275 | 0,000 | 0,000 | 3,000 |
| Ukrepi za blaženje podnebnih sprememb in prilagajanje nanje v kmetijstvu | 1,950 | 4,550 | 0,000 | 0,000 | 6,500 |
| LIFE Prilagodimo se podnebnim spremembam | 0,810 | 0,977 | 4,165 | 1,001 | 6,953 |
| Prilagajanje regij in lokalnih skupnosti podnebnim spremembam | 0,000 | 1,000 | 2,500 | 2,500 | 6,000 |
| ***Področje 6: Mednarodno podnebno financiranje*** | ***4,933*** | ***3,726*** | ***3,000*** | ***0,120*** | ***11,779*** |
| Mednarodno podnebno financiranje | 4,933 | 3,726 | 3,000 | 0,120 | 11,779 |
| ***Področje 7: Komuniciranje, ozaveščanje*** | ***7,735*** | ***7,260*** | ***5,452*** | ***3,945*** | ***24,392*** |
| LIFE CARE4CLIMATE | 2,500 | 2,300 | 1,500 | 0,000 | 6,300 |
| Podnebna pisarna  | 0,235 | 0,353 | 0,000 | 0,000 | 0,588 |
| Sofinanciranje tradicionalnih projektov LIFE iz podprogramov Blaženje podnebnih sprememb in prilagajanje nanje, Prehod na čisto energijo, Prehod na čisto energijo (CET), Okolje – krožno gospodarstvo in kakovost življenja, ki prispevajo k blaženju in/ali prilagajanju na podnebne spremembe  | 0,500 | 0,500 | 0,200 | 0,200 | 1,400 |
| Ostali LIFE projekti v izvajanju | 0,075 | 0,075 | 0,421 | 0,075 | 0,646 |
| Sofinanciranje nevladnih organizacij | 0,521 | 1,083 | 2,130 | 2,470 | 6,204 |
| Projekti za izobraževanje, ozaveščanje javnosti in usposabljanje deležnikov | 3,904 | 2,949 | 1,200 | 1,200 | 9,253 |
| ***Področje 8: Digitalna podpora podnebnemu prehodu*** | ***5,079*** | ***6,798*** | ***1,140*** | ***0,920*** | ***13,937*** |
| Digitalna podpora podnebnemu prehodu | 5,079 | 6,798 | 1,140 | 0,920 | 13,937 |
| ***Področje 9: Tehnična pomoč*** | ***3,733*** | ***4,000*** | ***1,750*** | ***1,750*** | ***11,233*** |
| Tehnična pomoč | 3,733 | 4,000 | 1,750 | 1,750 | 11,233 |
| ***Področje 10: Kritje stroškov poslovanja Eko sklada*** | ***2,811*** | ***2,500*** | ***2,000*** | ***2,000*** | ***9,311*** |
| Kritje stroškov poslovanja Eko sklada | 2,811 | 2,500 | 2,000 | 2,000 | 9,311 |
| ***Področje 11: Zaključevanje programov preteklih let*** | ***6,701*** | ***0,253*** | ***0,000*** | ***0,000*** | ***6,955*** |
| Zaključevanje programov preteklih let | 6,701 | 0,253 | 0,000 | 0,000 | 6,955 |

|  |  |  |  |  |  |
| --- | --- | --- | --- | --- | --- |
| V mio EUR | **2025** | **2026** | **2027** | **2028** | **Skupaj** |
| **Skupaj načrtovana izplačila (realizacija)**  | 208,516 | 262,591 | 177,247 | 181,959 | 830,313 |
| **Ocena prilivov na podračun proračuna v obdobju 2025–2028** | 143,500 | 155,000 | 165,000 | 165,000 | 628,500 |
| **Prenos (ocena prenosa) sredstev iz preteklega leta**  | 201,888 | 136,872 | 29,281 | 17,034 | 0,075 |
| **Ocena ostanka za prenos sredstev v naslednja leta**  | 136,872 | 29,281 | 17,034 | 0,075 |  |

**Področja in ukrepi Sklada za podnebne spremembe za leta 2025 – 2028**

# Skoraj nič energijske in brezemisijske stavbe

## Javne stavbe (širši in ožji javni sektor) ter posebne vrste stavb

Ukrep je namenjen sofinanciranju energetske prenove stavb (ožjega in širšega javnega sektorja) z namenom izboljšanja energetskega stanja stavb javnega sektorja. V okviru ukrepa je predvideno tudi financiranje dejavnosti za vzpostavitev tako imenovanega sistemskega finančnega vira za obnovo stavb ožjega javnega sektorja. Sofinancirajo se zlasti naložbe v energetsko prenovo in izboljšanje energetskega stanja stavb, ki glede na izhodiščno stanje bistveno zmanjšajo porabo energije in dosegajo zelo visoko energetsko učinkovitost ter uvajajo obnovljive vire energije. Poleg javnih stavb v ta ukrep spada tudi sofinanciranje energetske prenove posebnih vrst stavb. V okviru ukrepa se spodbuja tudi sofinanciranje uvajanja energetskega upravljanja v javne stavbe.

Ukrep izvajajo posredni in neposredni proračunski uporabniki na podlagi javnega povabila ali javnega razpisa, ki ga izvede uporabnik, ali direktne potrditve vlade o izboru stavb, Eko sklad na podlagi pogodbe z Ministrstvom za okolje, podnebje in energijo Republike Slovenije (v nadaljnjem besedilu: MOPE) in javnih pozivov. Za posebne vrste stavb izvede ukrep najbolj pristojno ministrstvo glede na vrsto stavb.

V okviru tega ukrepa se bo podprla tudi gradnja oziroma prenova skoraj nič energijskih javnih stavb, kar vključuje tudi novogradnje.

Upravičenci do sofinanciranja naložbe so posredni in neposredni proračunski uporabniki. To so stavbe državnih organov, samoupravnih lokalnih skupnosti, javnih zavodov in drugih. Za posebne vrste stavb so upravičenci tako javni kot zasebni lastniki. Upravičenci do porabe sredstev so tudi pravne osebe, samostojni podjetniki, ki opravljajo registrirano dejavnost.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij toplogrednih plinov (v nadaljnjem besedilu: TGP) iz Pravilnika o metodah za določanje prihrankov energije (Uradni list RS, št. 57/21; v nadaljnjem besedilu: pravilnik) glede na število izvedenih naložb in m2 obnov stavb.

## Stanovanjske stavbe

Ukrep je namenjen energetski sanaciji večstanovanjskih stavb, kar vključuje tudi stanovanjsko poslovne stavbe. V tem delu ukrepa bodo sredstva namenjena tudi vzpostavitvi novega finančnega inštrumenta, ki bo združil nepovratna in povratna sredstva vključno z garancijo za najem kredita s strani etažnih lastnikov ter zagotovil potrebno tehnično pomoč za izvedbo naložb.

Ukrep je namenjen tudi gradnji oziroma prenovi skoraj nič energijskih stavb, kar vključuje tudi novogradnje.

Ukrep izvaja Eko sklad na podlagi pogodbe z MOPE in Ministrstvo za solidarno prihodnost na podlagi sporazuma z MOPE.

Upravičenci do sofinanciranja so lastniki prostorov v večstanovanjskih stavbah in fizične osebe, javni stanovanjski skladi, občine in neprofitne stanovanjske organizacije.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika.

## Energetska revščina

Ukrep je namenjen energetski sanaciji stanovanjskih stavb socialno šibkih občanov, ki sicer nikoli ne bi bile energetsko obnovljene, ker socialno šibki občani nimajo sredstev za lastno udeležbo v investiciji. Sredstva bodo namenjena spodbujanju naložb v rabo obnovljivih virov energije in večjo energetsko učinkovitost stavb in drugim stroškom, povezanim z izvedbo investicijskih ukrepov (vzpostavitev podpornega okolja, nepredvidena in dodatna dela ipd). V okviru ukrepa bodo sredstva namenjena tudi izvajanju drugih ukrepov iz Akcijskega načrta za zmanjševanje energetske revščine.

Ukrep izvajajo Eko sklad na podlagi pogodbe z MOPE in z izvedbo javnih pozivov, javnih naročil in javnega povabila ter drugi deležniki, ki izvajajo ukrepe v skladu z Akcijskim načrtom za zmanjševanje energetske revščine.

Upravičenci do spodbud so energetsko revna gospodinjstva v skladu z Uredbo o merilih za opredelitev in ocenjevanje števila energetsko revnih gospodinjstev.

Učinki izvedbe ukrepa se ovrednotijo glede na število gospodinjstev, v katerih so bili izvedeni svetovanje in investicijski ukrepi.

# Trajnostna mobilnost

## Naložbe v infrastrukturo za trajnostno mobilnost

Ukrep je namenjen zagotavljanju varnih in privlačnih površin za aktivne oblike mobilnosti in izboljšanju pogojev za več-modalne poti v širših mestnih območjih, ki vključujejo javni potniški promet. V okviru ukrepa se spodbuja povečana privlačnost površin za aktivno mobilnost tako da bodo površine, ki bodo podprte s sredstvi ukrepa, ustrezno ozelenjene. Podprto bo umeščanje v prostor, projektiranje in gradnja infrastrukture za pešce in kolesarje, normalnih ali višjih standardov za časovno učinkovito dnevno mobilnost brez osebnega avtomobila. Upravičeni bodo tudi projekti izgradnje izvennivojskih prehodov čez železniške proge, obremenjene ceste ter naravne ovire ali pod njimi, ki zapolnjujejo vrzeli v obstoječih omrežjih za hojo in kolesarjenje. Upravičeni nameni so tudi vzpostavitev varnih parkirnih mest za kolesa na vozliščih javnega potniškega prometa oziroma velikih generatorjih prometa ter sistemov izposoje javnih koles v mestnih naseljih. Kot posebna podukrepa se spodbuja umirjanje motornega prometa na državnih in lokalnih cestah in manjše naložbe za izboljšanje površin za aktivno mobilnost, ki bodo izbrane na participativen način.

Sredstva se dodeljujejo na podlagi javnih razpisov ali neposredno projektom, ki so jasno opredeljeni v strateških podlagah, ki jih je potrdila vlada ali državni zbor. Del sredstev je namenjen tudi za kritje stroškov izvajanja ukrepa izvajalcu javnega razpisa po javnem pooblastilu.

Ukrep izvajajo Eko sklad in Borzen, d. o. o., na podlagi pogodbe z MOPE ter MOPE ali drugi izvajalci izbrani na javnem razpisu. Ukrep lahko izvaja tudi Direkcija RS za infrastrukturo (v nadaljevanju: DRSI) na podlagi sporazuma z MOPE. Ukrep izvaja MOPE na podlagi pogodb z izbranimi izvajalci.

Upravičenci so občine in DRSI. Od leta 2026 naprej bo za občine pogoj za upravičenost do spodbud veljavna občinska celostna prometna strategija (OCPS).

Učinki izvedbe ukrepa bodo ovrednoteni v skladu z metodo za določanje prihrankov energije in zmanjšanja emisij TGP iz pravilnika.

## Brezemisijska vozila ter polnilna in oskrbovalna infrastruktura za brezemisijska vozila

Sredstva so namenjena zmanjšanju emisij TGP v prometu. Sofinancira se nakup vozil za cestni promet, ki na izpustu ne oddajajo emisij CO2, in sicer:

a. komunalnih vozil in delovnih vozil oziroma strojev, namenjenih vzdrževanju javnih površin,

b. tovornih vozil za spodbujanje zelene tovorne logistike kategorij N1, N2 in N3,

c. osebnih vozil kategorije M1 in vozil kategorije L,

č. električnih koles, ki so na podlagi tehničnih in drugih lastnosti namenjena opravljanju daljših poti oziroma dnevnih poti na delo.

Sredstva ukrepa v okviru točk a, b in c se prednostno namenijo za zamenjavo voznega parka, to je vozil, ki pripadajo emisijskemu standardu EURO 4 oziroma EURO IV in nižjim. V kolikor vlagatelj v voznem parku takšnih vozil več nima pa tudi za zamenjavo vozil emisijskega standarda EURO 5 oz. EURO V. oz višjih EURO razredov.

Sredstva tega ukrepa so namenjena tudi vzpostavitvi javno dostopne ali zasebne polnilne in oskrbovalne infrastrukture za brezemisijska vozila. Sofinancirata se polnilna infrastruktura za električna vozila in oskrbovalna infrastruktura za vozila na zeleni vodik. Del sredstev je namenjen tudi javnim naročnikom za nakup ustrezne polnilne ali oskrbovalne infrastrukture za doseganje ciljev Uredbe o zelenem javnem naročanju.

Sredstva se upravičencem dodeljujejo v skladu z razpisnimi pogoji in merili, ki bodo podrobneje določeni v javnem razpisu ali javnem pozivu . V primeru državnih pomoči ali pomoči »de minimis« se osebam, ki izvajajo gospodarsko dejavnost sofinancirajo projekti v skladu s pravili, ki veljajo za državne pomoči oziroma pomoči »de minimis«. Sofinancirajo se izključno projekti, ki bodo zagotavljali oskrbo oskrbovalnih mest z zelenim vodikom. Del sredstev je namenjenih tudi za kritje stroškov izvajanja ukrepa Borzenu d.o.o..

Ukrep izvajajo Eko sklad in Borzen, d.o.o., na podlagi pogodbe z MOPE, MOPE, ter Ministrstvo za obrambo Republike Slovenije (v nadaljevanju: MORS).

Upravičenci do spodbud so fizične in pravne osebe, vključno z osebami javnega prava. Občine, ki so prejemnice spodbud, morajo imeti sprejet občinski proračun z vključeno postavko nakupa predmetnih vozil, oziroma sprejet načrt razvojnih programov s finančno konstrukcijo za naložbo, ki je predmet sofinanciranja. V kolikor občine še nimajo uvrščenega projekta v NRP morajo zagotoviti zadostna lastna sredstva v okviru evidenčnega projekta, oziroma na postavkah iz katerih lahko prerazporedijo sredstva za izvajanje odobrene naložbe.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika glede na število izvedenih naložb in v skladu s kazalnikom povprečni izpusti CO2 na kilometer kot zmanjšanje izpustov TGP. Polnilna in oskrbovalna infrastruktura je osnovni pogoj za doseganje okoljskih in podnebnih ciljev. Učinki izvedbe teh naložb se ovrednotijo glede na število podprte polnilne ali oskrbovalne infrastrukture.

## Razvoj javnega potniškega prometa

V okviru ukrepa so sredstva namenjena za posodobitev in izvajanje javnega potniškega prometa vključno z nakupom vozil za izvajanje javnega železniškega in cestnega potniškega prometa, šolskih cestnih prevozov ter za druge prevoze potnikov in njihove prtljage kategorij M1, M2 in M3.

Sredstva tega ukrepa so namenjena financiranju vlakovnih kompozicij za SŽ-PP, d.o.o., za mednarodni železniški promet, ki pa se uporabljajo tudi v notranjem železniškem prometu. Gre za razširitev ponudbe prevoza potnikov v mednarodnem prometu s povečanem števila direktnih povezav med večjimi EU središči, s ciljem nadomeščanja letalskih povezav. Z novimi potniškimi vagoni bo omogočeno učinkovitejše sodelovanje s sosednjimi železniškimi upravami z dodajanjem lastnih vagonov. Prav tako bodo iste lokomotive in vagoni uporabljeni za notranji železniški promet, ki poteka po ozemlju Republike Slovenije. Del sredstev ukrepa se nameni za kritje stroškov t.i. razvojnega dodatka, v okviru Pogodbe o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031, ki jo je Vlada Republike Slovenije sklenila z družbo SŽ Potniški promet, d. o. o.. S sredstvi se pokriva nakup novih vlakovnih kompozicij za prevoz potnikov, ki so že v uporabi.

V okviru ukrepa se bo podprlo tudi prenovo sistema integriranega javnega potniškega prometa, kar bo omogočilo samostojno in popolno upravljanje vseh aspektov JPP. V okviru prenove se bo podprlo prenovo vozovničnega sistema, sistema za planiranje, upravljanje in usklajevanje voznih redov vključno s spremljanjem vozil ter ustrezna terminalska oprema vozil JPP.

Ukrep posodobitve javnega potniškega prometa izvaja Družba za upravljanje javnega potniškega prometa, d.o.o. (v nadaljevanju: DUJPP) na podlagi pogodbe z MOPE.

V okviru ukrepa se bo podprlo tudi nakup novih brezemisjksih vozil za prevoz potnikov. Javne pozive za dodelitev sredstev za nakup cestnih vozil, ki na izpustu ne oddajajo emisij CO2 za izvajanje javnega potniškega prometa, šolskih prevozov ter za druge prevoze potnikov in njihove prtljage kategorij M1, M2 in M3. Sredstva ukrepa se prednostno namenijo za zamenjavo voznega parka, to je vozil, ki pripadajo emisijskemu standardu EURO 4 oziroma EURO IV in nižjim. V kolikor vlagatelj v voznem parku takšnih vozil več nima pa tudi za zamenjavo vozil emisijskega standarda EURO 5 oz. EURO V. oz višjih EURO razredov. Od leta 2026 bo pogoj za upravičenost do spodbud za vozila za izvajanje javnega potniškega prometa v mestih z več kot 100.000 prebivalci izvedba ustrezne reforme mestnega linijskega prevoza z namenom povečanja njegove učinkovitosti.

Ukrep izvaja družba Borzen d.o.o v okviru Centra za spodbujanje prehoda na alternativna goriva v prometu.

Upravičenci do sredstev so DUJPP, izvajalci gospodarskih javnih služb ter občine. Občine morajo imeti sprejet občinski proračun z vključeno postavko nakupa predmetnih vozil, oziroma sprejet načrt razvojnih programov s finančno konstrukcijo za naložbo, ki je predmet sofinanciranja. V kolikor občine še nimajo uvrščenega projekta v NRP morajo zagotoviti zadostna lastna sredstva v okviru evidenčnega projekta, oziroma na postavkah iz katerih lahko prerazporedijo sredstva za izvajanje odobrene naložbe.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika glede na število izvedenih naložb in v skladu s kazalnikom povprečni izpusti CO2 na kilometer kot zmanjšanje izpustov TGP.

## Mehki ukrepi trajnostne mobilnosti

Sofinancirajo se dejavnosti za informiranje in ozaveščanje različnih ciljnih javnosti o koristih trajnostne mobilnosti za okolje in zdravje, problematiki posledic motoriziranega, predvsem osebnega prometa na vpliv podnebnih sprememb, s poudarkom na spodbujanju trajnostne (posebej aktivne) mobilnosti v šolo in na delovno mesto preko kampanj in mobilnostnih akcij, ki so namenjene različnim ciljnim javnostim. V okviru ukrepa se sofinancira tudi priprava strateških in izvedbenih dokumentov na podlagi Zakona o celostnem prometnem načrtovanju (ZCPN), in sicer zasnova območij prijaznega prometa, načrtov za izvajanje parkirne politike, načrtov upravljanja mestne logistike in mobilnostnih načrtov za ustanove. Sofinancira se tudi izvajanje ukrepov iz teh strateških dokumentov. Sofinancira se še priprava občinskih podrobnih prostorskih načrtov za celovito ureditev okolice vozlišč JPP po principu povezovanja prometnega in prostorskega načrtovanja ter za vzpostavitev zmogljivih kolesarskih povezav. Ukrep nadaljuje in nadgrajuje dejavnosti izvedene iz SPS 2023-2026 in projekta Care4Climate.

Ukrep izvajajo MOPE ter Eko sklad in Borzen, d. o. o. na podlagi pogodbe z MOPE preko javnih razpisov. Ukrep priprave in izvajanja mobilnostnih načrtov izvaja MOPE v sodelovanju z drugimi ministrstvi glede na vsebinsko pristojnost na podlagi sporazuma z MOPE. Ukrep izvaja MOPE tudi na podlagi pogodb z izbranimi izvajalci.

Upravičenci so občine, javni zavodi in pravne osebe v javni lasti, druge vzgojno izobraževalne ustanove in nevladne organizacije. Za mobilnostne načrte in njihovo izvajanje so upravičenci lahko tudi organi javne uprave (druga resorna ministrstva ali organi v sestavi).

Učinki izvedbe ukrepa se ocenjujejo glede na število izvedenih kampanj, za strateške dokumente in izvedbo ukrepov iz le teh pa bodo učinki ovrednoteni v skladu z metodo za določanje prihrankov energije in zmanjšanja emisij TGP iz pravilnika.

## Prevoz tovora po železnicah

Sredstva so namenjena spodbujanju prevoza blaga po železnicah, izboljšanju konkurenčnosti storitev železniškega tovornega prevoza in boljši izkoriščenosti javne železniške infrastrukture.

Sofinancira se del stroškov prevozov blaga po železnicah, s katerimi se prevozniku zagotavlja enakopraven ekonomski položaj s prevozniki blaga in potnikov v drugih vrstah prometa oziroma zagotavlja povračilo stroškov, ki jih ima zaradi tega, ker opravlja prevoz, ki ga ne bi opravljal, če bi ga opravljal le zaradi svojega ekonomskega interesa.

Upravičenci do prejema nepovratne finančne spodbude, ki predstavlja državno pomoč, so vsi prevozniki v železniškem tovornem prometu, tj. javni ali zasebni izvajalci prevoza blaga v železniškem prometu, ki so registrirani in licencirani v Republiki Sloveniji ter opravljajo železniški tovorni prevoz.

Ukrep izvaja Ministrstvo za infrastrukturo Republike Slovenije (v nadaljnjem besedilu: MzI) na podlagi sporazuma z MOPE.

Poraba sredstev je v skladu z nameni porabe sredstev iz 7. točke prvega odstavka 183. člena Zakona o varstvu okolja (v nadaljnjem besedilu: ZVO-2).

Učinki izvedbe ukrepa se ovrednotijo na podlagi ocene zmanjšanja obsega emisij iz zgorevanja fosilnih goriv zaradi prevoza po železnicah.

# **Obnovljivi viri energije**

## **Sofinanciranje projektov (individualnih in skupnostnih) samooskrbnih sončnih elektrarn**

Nepovratne finančne spodbude so namenjene naložbam za namestitev naprav za individualno in skupnostno samooskrbo gospodinjskih odjemalcev ali malih poslovnih odjemalcev z električno energijo, ki električno energijo proizvajajo z izrabo sončne energije, ter kombiniranim naložbam v napravo za samooskrbo z električno energijo in hranilnik. Del sredstev je namenjenih tudi za kritje stroškov izvajanja ukrepa Borzenu d.o.o..

Ukrep izvajata Eko sklad in Borzen d.o.o. na podlagi pogodbe z MOPE.

Upravičenci do prejema nepovratne finančne spodbude so gospodinjski odjemalci in pravne osebe (mali poslovni odjemalci električne energije, občine in druge osebe javnega prava, razen neposrednih uporabnikov državnega proračuna).

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika.

## **Sofinanciranje projektov OVE**

Ukrep je namenjen dofinanciranju projektov obnovljivih virov energije državnih družb za proizvodnjo energije nacionalnega pomena, ki imajo vsa potrebna dovoljenja za izvedbo, a zaradi zahtev višine donosnosti upravljanja kapitalskih naložb, ne izvedejo investicij. V okviru ukrepa se sofinancira del stroškov projekta, potrebnih za zaprtje finančne konstrukcije (upoštevajoč pravila državnih pomoči ter drugih podlag pri določanju stopnje sofinanciranja). Sofinancirajo se projekti, ki prispevajo k zelenemu prehodu in ustrezajo področnim merilom za spodbude zelenemu prehodu.

Ukrep izvaja MOPE.

Upravičenci do spodbud so proizvajalci energije, ki so v javni lasti in katerih projekti bodo izbrani v postopku dodelitve sredstev.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika.

## **Geotermija**

Ukrep je namenjen (so)financiranju izvajanja geofizikalnih raziskav za zmanjševanje negotovosti in lociranje vrtin ter (so)financiranju globokih raziskovalnih vrtin za izrabo geotermalne energije. Sofinancirale se bodo geofizikalne raziskave in globoke vrtine na lokacijah, prepoznanih kot mogoče lokacije za izrabo geotermalne energije, razpoložljivi podatki o podzemlju ter možnostih izkoriščanja geotermalne energije pa niso ustrezni. Višina sofinanciranja je do 100 %.

Ukrep globokih raziskovalnih vrtin izvaja MOPE. Upravičenci do spodbud so Geološki zavod Slovenije in pravne osebe, vključno z osebami javnega prava.

Učinki izvedbe ukrepa se ovrednotijo glede na število izvedenih geofizikalnih raziskav, število izvedenih vrtin ter na podlagi metodologije in kazalnikov projekta.

Izgradnja dela ureditev HE Mokrice

Sredstva so namenjena izvedbi novih in nadomestnih sonaravnih in naravovarstvenih ukrepov na območju Natura 2000 v okviru izgradnje dela ureditve Hidroelektrarne Mokrice (v nadaljnjem besedilu: HE Mokrice).

Financirajo se izgradnja nedeljive infrastrukture v obsegu gradnje akumulacijskega bazena, rekonstrukcija in izgradnja nasipov in brežin ter izvedba ureditve podslapja HE Mokrice, izgradnja ureditve vodne infrastrukture na pritokih bazena na območju državnega prostorskega načrta za HE Mokrice (v nadaljnjem besedilu: DPN za HE Mokrice) in druge manjše ureditve na vodotokih, izgradnja ureditve vodne infrastrukture na zalednih območjih, ki jih je treba protipoplavno urediti, ter izvedba sanacije in odprave negativnih vplivov na obstoječo infrastrukturo (vodno, državno, lokalno, drugo infrastrukturno) na območju DPN za HE Mokrice, izvedba vseh sonaravnih ureditev in odprave negativnih posledic gradnje na okolje ter izvedba vseh potrebnih sonaravnih in naravovarstvenih ukrepov na obravnavanem območju.

Ukrep izvaja INFRA, izvajanje investicijske dejavnosti, d. o. o., (v nadaljnjem besedilu: INFRA) na podlagi pogodbe z Ministrstvom za naravne vire in prostor Republike Slovenije (v nadaljnjem besedilu: MNVP). Pogodba se sklene pod pogojem pridobljenega pravnomočnega gradbenega dovoljenja za HE Mokrice.

Učinki izvedbe ukrepa se ovrednotijo glede na število izvedenih dejavnosti.

## **Spodbude za večjo avtonomijo pri energetski oskrbi stavb in zamenjava starih kurilnih naprav**

Sredstva so namenjena spodbujanju naložb v rabo obnovljivih virov energije in večjo energetsko učinkovitost stanovanjskih stavb. Sofinancira se zamenjava starih kurilnih naprav z novimi kurilnimi napravami na lesno biomaso ali z ogrevalnimi toplotnimi črpalkami za centralno ogrevanje stanovanjskih stavb, ki omogočajo daljinsko upravljanje odjema električne energije.

Del ukrepa je namenjen dodatnemu spodbujanju naložb za bolj neodvisno oskrbo stanovanjskih stavb in drugih objektov s potrebno energijo. V okviru ukrepa bodo sredstva namenjena tudi spodbujanju izvedbe celovitih naložb za oskrbo z električno energijo iz OVE (SE) in toploto. Ukrep bo povezoval naložbe za sončne elektrarne in hrambo energije ter proizvodnjo toplote in hladu za potrebe delovanja stavb in drugih objektov. Upravičenci, ki bodo hkrati kandidirali za naložbeno pomoč za sončne elektrarne in hrambo električne energije ter spodbudo za toplotno črpalko, bodo deležni višje spodbude.

Financira se tudi prvi pregled naprave za socialno šibkejše občane. Del sredstev je namenjenih tudi za kritje stroškov izvajanja ukrepa Borzenu d.o.o..

Ukrepe izvajata Eko sklad in Borzen d.o.o. na podlagi pogodbe z MOPE in javnih pozivov ter MOPE z izvedbo javnih naročil in javnih pozivov.

Upravičenci do nepovratne finančne spodbude so občani.

Učinki izvedbe ukrepa se ovrednotijo v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika glede na število izvedenih naložb.

# **Razogljičenje gospodarstva**

## **Kritje posrednih stroškov zaradi stroškov emisij toplogrednih plinov**

Ukrep je namenjen financiranju posrednih stroškov na podlagi Uredbe o nadomestilu za kritje posrednih stroškov zaradi stroškov emisij toplogrednih plinov v korist določenih sektorjev ali delov sektorjev, ki so izpostavljeni tveganju premestitve emisije CO2.

Ukrep izvaja MOPE.

Upravičenci do nadomestila za kritje posrednih stroškov so podjetja, ki proizvajajo proizvod, pri čemer porabljajo električno energijo, v sektorjih ali delih sektorjev, ki so izpostavljeni resničnemu tveganju premestitve emisije CO2, za nadomestitev povišanj cen električne energije, ki so posledica vključitve stroškov emisij toplogrednih plinov zaradi sistema Unije za trgovanje s pravicami do emisije, v katerega je vključen tudi energetski sektor. Ti sektorji so določeni v prilogi I k Sporočilu Komisije: Smernice za nekatere ukrepe državne pomoči v okviru sistema za trgovanje s pravicami do emisije toplogrednih plinov po letu 2021 (UL C št. 317 z dne 25. 9. 2020, str. 5).

Učinki izvedbe ukrepa se ovrednotijo na podlagi ocene zmanjšanja emisij TGP glede na porabo električne energije in izvedbo ukrepov iz drugega odstavka 6. člena uredbe in v skladu z metodo za določanje prihrankov energije, rabe obnovljivih virov energije in zmanjšanja emisij TGP iz pravilnika glede na število izvedenih naložb.

## **Sofinanciranje EU projektov**

Ukrep je namenjen sofinanciranju projektov podjetij in drugih prijaviteljev, ki so uspešni v prijavah na neposredne razpise Evropske unije (v nadaljnjem besedilu: EU) - Obzorje, Inovacijski sklad in podobno - in prispevajo k razogljičenju v Sloveniji. Namen ukrepa je spodbujati slovenska podjetja in druge subjekte k prijavam na neposredne razpise EU in tako spodbuditi večje črpanje sredstev EU za razogljičenje slovenskega gospodarstva. Sredstva se bodo dodeljevala preko pozivov za sofinanciranje, ki bodo vsakokratno prilagojeni glede na aktualne razpise EU in usmeritve v podnebno energetskih strateških dokumentih ali z neposredno sklenitvijo pogodbe.

Ukrep izvaja MOPE.

Upravičenci so podjetja in drugi prijavitelji uspešni v prijavah na neposredne EU razpise.

Učinki ukrepa se vrednotijo glede na število podprtih projektov.

## **Podpora uvajanju krožnega gospodarstva**

Sredstva bodo namenjena financiranju izvajanja aktivnosti Celovitega strateškega projekta razogljičenja Slovenije prek prehoda v krožno gospodarstvo (v nadaljnjem besedilu: CSP – KG) s ciljem vzpostavitve kvantitativnega, večnivojskega spremljanja prehoda na krožno gospodarstvo. Financirani bodo programi projekta CSP – KG, ki se bodo osredotočili na podporo razogljičenju ključnih verig vrednosti (graditvena, mobilnostna, prehranska, gozdno-lesna in proizvodna), vključevanju podnebnih in krožnih vsebin na horizontalna področja podjetništva, izobraževanje na vseh stopnjah, oblikovanja politik in financiranj), povečanju usposobljenosti vseh deležnikov, predvsem javnega sektorja za boljše oblikovanje in izvedbo ukrepov za razogljičenje družbe. Med naloge projekta spada tudi povezovanje financiranja različnih ukrepov znotraj Sklada za podnebne spremembe in drugih virov financiranja.

Financirana bo tudi metodologija za večnivojsko spremljanje prehoda na krožno gospodarstvo na ravni podjetij, občin/regij in države.

Ukrep izvajata MOPE in MJU.

Upravičenci so posredni in neposredni proračunski uporabniki in pravne osebe.

Ocena učinka ukrepa bo ovrednotena na podlagi trenda kazalnikov za spremljanje emisij TGP in drugih okoljskih kazalnikov ter kazalnikov Urada Republike Slovenije za makroekonomske analize in razvoj za spremljanje napredka razvoja Slovenije.

## **Trajnostno poročanje MSP**

Ukrep je namenjen spodbudam malih vrednosti v obliki vavčerjev za mikro, mala in srednje velika podjetja (v nadaljnjem besedilu: MSP) za trajnostno poročanje oziroma poročanje o okoljskih, družbenih in upravljavskih vplivih poslovanja (v nadaljnjem besedilu: ESG). Na podlagi sprejete Direktive EU o poročanju podjetij o trajnosti (v nadaljnjem besedilu: Direktiva CSRD) se širi obseg zavezancev, ki bodo v prihodnosti zavezani k trajnostnemu poročanju. Ukrep izvaja Slovenski podjetniški sklad.

Upravičenci so MSP, ki so po Direktivi CSRD zavezana k trajnostnemu poročanju, kakor tudi MSP, ki po Direktivi CSRD niso zavezana k trajnostnemu poročanju in se zanj odločijo prostovoljno. S trajnostnim poročanjem bomo spodbudili ozaveščenost MSP glede možnosti za zeleni prehod, nove poslovne priložnosti povezane z boljšo izkoriščenostjo in upravljanjem virov ter oblikovanje trajnostnih strategij in ohranjanje konkurenčnosti.

Učinki izvedbe ukrepa se ovrednotijo glede na število MSP, ki bodo poročala o ESG kazalnikih.

## Spodbujanje naložb, ki prispevajo k razogljičenju industrije

Ukrep je namenjen spodbujanju naložb v neto ničelne tehnologije, kot so opredeljene v Uredbi 2024/1735 (Net Zero Industry Act – NZIA) in drugih naložb, ki prispevajo k razogljičenju industrije. Sofinanciralo se bo naložbe v prestrukturiranje obstoječih industrij v proizvodnjo tehnologij in komponent  v neto ničelnih industrijah in nove naložbe v podporo tehnologijam za razogljičenje v industrijah, ki že spadajo na področje NZIA ali sofinanciranje naložb v obnovljive vire energije. V okviru ukrepa se bo podpiralo tudi povezane naložbe, ki prispevajo k razogljičenju proizvodnje upravičenih podjetij.

Sredstva se dodeljujejo na podlagi javnega razpisa. Ukrep izvajata Ministrstvo za gospodarstvo, turizem in šport Republike Slovenije (v nadaljevanju: MGTŠ) ali MOPE.

# **Prilagajanje podnebnim spremembam**

## Zmanjševanje poplavne ogroženosti

Cilj ukrepa je zmanjšanje poplavne ogroženosti na območju pomembnega vpliva poplav z izgradnjo vodne infrastrukture oziroma suhih zadrževalnikov za potrebe preventivnega delovanja. V okviru ukrepa se bo podprla gradnja suhega zadrževalnika Razori in suhega zadrževalnika Tunjščica. Financirajo se odkup zemljišč za potrebe izgradnje zadrževalnikov, priprava potrebne dokumentacije in stroški, neposredno povezani z izgradnjo suhih zadrževalnikov. Naložbe v cestno infrastrukturo ali druge spremljajoče ureditve ter izboljšanje prevodnosti vodotokov niso upravičene do financiranja.

Ukrep izvaja Ministrstvo za naravne vire in prostor, Direkcija Republike Slovenije za vode (v nadaljevanju: DRSV) na podlagi sporazuma z MOPE.

Učinki izvedbe ukrepa se ocenijo na podlagi števila zaščitenih prebivalcev in objektov pred nevarnostmi poplav.

## Ukrepi za ohranjanje biotske raznovrstnosti in ekosistemov

Sredstva so namenjena izvajanju ukrepov prilagajanja podnebnim spremembam z ohranjanjem biotske raznovrstnosti in ekosistemov. Financira se izvajanje ukrepov za obvladovanje vplivov podnebnih sprememb na mokrišča, ohranjanje in obnovo ekstenzivnih travišč, ukrepov za preprečevanje in obvladovanje vnosa in širjenja invazivnih tujerodnih vrst ter ukrepov za ekosistemske storitve in krajinske značilnosti.

Ukrep izvaja MNVP na podlagi sporazuma z MOPE.

Upravičenci do porabe sredstev so izvajalci državnih in občinskih javnih služb s področja ohranjanja narave (upravljavci zavarovanih območij), Zavod RS za varstvo narave, Zavod za ribištvo Slovenije in DRSV ter izvajalci pogodbenega ali skrbniškega varstva za izvajanje posameznih nalog upravljanja zavarovanih območij pod pogojem, da so ukrepi določeni v njihovih potrjenih delovnih načrtih ali programih, predhodno usklajeni z MNVP in MOPE.

Učinki izvedbe ukrepa se ovrednotijo na podlagi deleža (števila in obsega) izvedenih dejavnosti, načrtovanih dejavnosti v potrjenih letnih programih ter načrtih dela izvajalcev javnih služb in pogodbenega ali skrbniškega varstva, in sicer zmožnost samoohranitve mokrišč v primeru ekstremnih vremenskih dogodkov, dviga gladine morja ali drugih posledic podnebnih sprememb ter ohranjenost indikatorskih vrst ali habitatnih tipov, ekosistemskih storitev in krajinskih značilnosti na zavarovanih območjih, vezanih na izvedene ukrepe za invazivne tujerodne vrste.

## Ukrepi za blaženje podnebnih sprememb in prilagajanje nanje v gozdarstvu

Glavni cilj ukrepa je zagotavljanje učinkovitih instrumentov za blaženje posledic in prilagajanja podnebnim spremembam v sektorju gozdarstva. Zbiranje podatkov o delovanju gozdnih ekosistemov in trendih v le-teh, ustvarjajo podlago za analizo stanja in oblikovanju ukrepov na področju gospodarjenje z gozdom in upravljanja z gozdnimi viri za prilagajanje na podnebne spremembe.

Specifični cilji ukrepa so:

* zapolniti informacijske vrzeli na področju poznavanja stanja in sprememb odvzema in emisij ogljika v sektorju gozdarstvo na podlagi podatkov nacionalne gozdne inventure in podatkov za gozdna tla,
* vzpostaviti kvalitetne digitalne grafične podlage obstoječega in načrtovanega omrežja protipožarne infrastrukture,
* vzpostaviti spletne sisteme za pomoč lastnikom gozdov pri zagotavljanju sledljivosti lesa, spremljanju emisij in odvzemov ogljika v gozdovih in trgovanja z njim, ter zagotavljanju skladnosti s trajnostnimi merili za proizvodnjo lesne biomase iz gozdov v luči blaženja in prilagajanja podnebnim spremembam,
* dopolniti vrstno in genetsko strukturo gozdov v Sloveniji z gozdnim reprodukcijskim materialom, odpornim na podnebne spremembe vključno z razvojem znanj in tehnologij za proizvodnjo sadik, prilagojenih na sušne razmere ter izvedbo sadnje na najbolj ogroženih gozdnih rastiščnih tipih.

Upravičenci do porabe sredstev so izvajalci del, izbrani na podlagi javnih naročil, in izvajalci projektov, izbrani na podlagi javnih pozivov.

Ukrep izvaja Ministrstvo za kmetijstvo, gozdarstvo in prehrano Republike Slovenije (v nadaljnjem besedilu: MKGP) na podlagi sporazuma z MOPE.

## Ukrepi za blaženje podnebnih sprememb in prilagajanje nanje v kmetijstvu

V sklopu ukrepa se bodo financirale strokovne podlage, izvedbe delavnic, predavanj in drugih načinov razvoja in prenosa znanja na področju blaženja in prilagajanja na podnebne spremembe s ciljem vzpostavitve sistema spremljanja vplivov podnebnih sprememb. Izvajale se bodo aktivnosti na področju vzpostavitve in spremljanja stanja kmetijskih tal, vključno s spremljanjem zahtev LULUCF na kmetijskih tleh, vzpostavitve sistema spremljanja blaženja iz kmetijstva in sistema spremljanja prilagajanja podnebnim spremembam, kar vključuje tudi obveznosti na področju spremljanja OVE iz kmetijstva in spremljanje oziroma zmanjšanje porabe energije v kmetijstvu, obveznosti na področju vpliva kmetijstva na stanje biotske raznovrstnosti, obveznosti na področju sinergije med blaženjem in prilagajanjem oziroma z biotsko raznovrstnostjo. Poleg tega se bo pričelo vzpostavljati sistem za identifikacijo ukrepov v smeri hitrejše transformacije prehranskega sistema za doseganje večje odpornosti in trajnosti. Na navedenih področjih bodo vzpostavljeni testni (demo) sistemi. Nadaljevale se bodo tudi obstoječe oziroma dosedanje aktivnosti v okviru ukrepa.

Upravičenci do porabe sredstev so izvajalci del, izbrani na podlagi javnih naročil in izvajalci projektov, izbrani na podlagi javnih pozivov.

Ukrep izvaja MKGP na podlagi sporazuma z MOPE.

## LIFE Prilagodimo se podnebnim spremembam

Sredstva so namenjena za izvedbo projekta LIFE23-IPC-SI-SLOVE LIFE4ADAPT-101147797. Projekt se navezuje na Strateški okvir za prilagajanje podnebnim spremembam, sprejet leta 2016. S projektom bo Slovenija razvijala rešitve za učinkovito prilagajanje na vse pogostejše ekstremne vremenske dogodke ter dolgoročne okoljske spremembe. Projekt predstavlja ključen korak k bolj sistematičnemu in strateškemu pristopu k podnebni odpornosti, saj bo omogočil boljše načrtovanje, koordinacijo in izvajanje prilagoditvenih ukrepov na vseh ravneh upravljanja. Projekt bo združil ključne akterje na področju prilagajanja podnebnim spremembam, z njim bo država razvijala medsektorske sinergije sistematično, dolgoročno in usklajeno. Projekt se izvaja od 1. februarja 2025 do 31. januarja 2032. Predmet sofinanciranja je izvedba projektnih aktivnosti, določenih v Sporazumu o dodelitvi sredstev.

Upravičenci so MOPE kot vodilni partner projekta, drugi partnerji projekta in povezane organizacije.

Učinki izvedbe ukrepa se ovrednotijo na podlagi metodologije in kazalcev projekta.

Sredstva so namenjena tudi za izboljšanja pripravljenosti domov za starejše v Ljubljani na poletne vročinske obremenitve (LIFE Prilagodimo se podnebnim spremembam WP7, T7.9). Ljubljana se že danes sooča z vse pogostejšimi in dolgotrajnejšimi vročinskimi valovi, ki jih povzročajo podnebne spremembe in bodo v prihodnosti še izrazitejši. V kombinaciji s trendom staranja prebivalstva in vse večjo urbanizacijo to pomeni večjo izpostavljenost ranljivih skupin, zlasti starejših, nevarnostim, povezanim z vročino. Posebej ogroženi so domovi za starejše, ki se pogosto nahajajo na območjih z izrazitim učinkom mestnega toplotnega otoka in so zato še posebej izpostavljeni toplotnemu stresu.

Upravičenci do sofinanciranja so domovi za starejše iz Mestne občine Ljubljana. Ukrep se izvaja z javnim razpisom. Financira se prilagoditvene ukrepe v smislu posaditev dreves, postavitev pergol, senčil, ventilatorjev, pitnikov ipd in druge stroške, ki prispevajo k večjemu udobju in varnosti starejših v času vročinskih obremenitev.

Učinki izvedbe ukrepa se ovrednotijo na podlagi metodologije in kazalcev projekta.

Sredstva so namenjena tudi za revitalizacijo izbranega urbanega vodotoka v Mariboru (LIFE Prilagodimo se podnebnim spremembam WP7, T7.11). Z revitalizacijo bo zmanjšana poplavna ogroženost v mestu, ki lahko nastane zaradi ekstremnih nalivov ter nastanka poplav na urbaniziranih površinah. V okviru ukrepa se bo financirala izvedba ukrepov za izboljšanje stanja izbranega urbaniziranega vodotoka (revitalizacija z uporabo zelene infrastrukture) v skupni dolžini 500 metrov.

Financira se priprava projektne dokumentacije (IDZ, DGD, PZI, NOV) in stroški neposredno povezani z izgradnjo. Pogoj za financiranje ukrepa v letih 2027 in 2028 so pridobljena vsa dovoljenja in zemljišča do prve polovice leta 2027, potrebna za izvedbo predvidenega ukrepa.

Ukrep izvaja MNVP/DRSV na podlagi sporazuma z MOPE.

Učinki izvedbe ukrepa se ocenijo na podlagi števila zaščitenih prebivalcev in objektov pred nevarnostmi poplav.

## Prilagajanje regij in lokalnih skupnosti podnebnim spremembam

Sredstva so namenjena za sofinanciranje ukrepov prilagajanja podnebnim spremembam regij in občin, ki vključujejo pripravo in testiranje inovativnih rešitev. Prilagajanje na regionalni ravni omogoča sodelovanje med sosednjimi skupnostmi in delitev najboljših praks. Lokalne skupnosti se lahko učijo druga od druge in skupaj razvijajo nove pristope ter rešitve. Upravičenci do sofinanciranja so regije in občine, vključene v EU Misijo Prilagajanje podnebnim spremembam.

Ukrep izvaja MOPE z javnim razpisom. Financira se izvedbo na naravi temelječih rešitev (vzpostavitev nove ali izboljšanje obstoječe zelene in modre infrastrukture), uporabo naprednih tehnologij, ki pomaga zmanjšati posledice podnebnih sprememb, izvedbo tehnoloških rešitev (sistemi zgodnjega opozarjanja, kartiranje nevarnosti/tveganj, razvoj storitvenih/procesnih aplikacij ipd.) ter ukrepov za krepitev zmogljivosti in ozaveščanje.

Učinki izvedbe ukrepa se ovrednotijo na podlagi meril javnega razpisa.

Sredstva so namenjena tudi za sofinanciranje inovativnih ukrepov za blaženje in prilagajanje podnebnim spremembam slovenskih mest, ki so vključena v Misijo 100 ogljično nevtralnih in pametnih mest do leta 2030 in so navedeni v podnebnih pogodbah. Podprte bodo naložbe v pilotne oz. demo projekte z namenom da se preveri njihova izvedljivost in ustreznost za zmanjševanje emisij TGP. Mesta imajo ključno vlogo pri doseganju podnebne nevtralnosti do leta 2050, kar je cilj Evropskega zelenega dogovora. Ukrep izvaja MOPE na podlagi sporazuma z mestno občino.

Upravičenci so Mestna občina Kranj, Mestna občina Ljubljana in Mestna občina Velenje.

Učinki ukrepa se ovrednotijo na podlagi metodologije in kazalcev Misije 100 ogljično nevtralnih in pametnih mest do leta 2030.

# **Mednarodno podnebno financiranje**

Ukrep je namenjen podpori izvajanju podnebnih ukrepov za blaženje in prilagajanje na podnebne spremembe v državah v razvoju. Ukrep prispeva k uresničitvi zavez Okvirne konvencije Združenih narodov o spremembi podnebja (UNFCCC) kot Pariškega sporazuma o zagotovitvi ustrezne finančne in tehnične pomoči za mednarodne podnebne aktivnosti. Razvite države smo se zavezale, da bomo zagotovile in mobilizirale 100 milijard USD letno med letoma 2020 in 2025, ob upoštevanju potreb in prednostnih nalog držav v razvoju ter zagotovitvi uravnoteženega financiranja ukrepov tako blaženja kot prilagajanja.

Dodeljevanje sredstev dvostranskega in večstranskega razvojnega sodelovanja bodo vodile usmeritve opredeljene v Resoluciji o mednarodnem razvojnem sodelovanju in humanitarni pomoči Republike Slovenije (Uradni list RS, št. 54/17) in Strategiji mednarodnega razvojnega sodelovanja in humanitarne pomoči Republike Slovenije do leta 2030. Pri dodeljevanju sredstev, spremljanju izvajanja, vrednotenju in poročanju o učinkih sofinanciranih aktivnosti se med drugim upoštevajo tudi določila Zakona o mednarodnem razvojnem sodelovanju in humanitarni pomoči Republike Slovenije (Uradni list RS, št. 30/18).

Ukrep izvajata Ministrstvo za zunanje in evropske zadeve Republike Slovenije in MOPE.

# **Komuniciranje, ozaveščanje**

## **LIFE CARE4CLIMATE**

Sredstva so v okviru sofinanciranja izvedbe projekta LIFE IP CARE4CLIMATE namenjena podpori učinkovitejšemu izvajanju evropske zakonodaje in mednarodnih obveznosti Republike Slovenije na področju blaženja podnebnih sprememb. Projekt LIFE IP CARE4CLIMATE se izvaja od 1. januarja 2019 do 31. decembra 2026. Predmet sofinanciranja je izvedba projektnih dejavnosti za informiranje in ozaveščanje ciljnih javnosti o problematiki podnebnih sprememb, usposabljanja zaposlenih za izvajanje strokovne pomoči in promocije, usposabljanja ter načrtovanja financiranja in priprave finančnih instrumentov. Projekt se izvaja v skladu s Pogodbo o sofinanciranju projekta s strani Evropske komisije št. LIFE17 IPC/SI/000007.

Upravičenci so MOPE kot vodilni partner projekta in drugi partnerji projekta.

Učinki izvedbe ukrepa se ovrednotijo na podlagi metodologije in kazalnikov projekta.

## **Podnebna pisarna**

Ukrep je namenjen financiranju podpornih storitev za lokalne skupnosti in druge deležnike v projektih prilagajanja na podnebne spremembe. V okviru ukrepa se bodo podprle aktivnosti za vzpostavitev podnebne pisarne, ki bo lokalna kontaktna točka za podporo skupnostim v projektih prilagajanja na podnebne spremembe. Ukrep izvaja MOPE.

Učinki ukrepa se merijo glede na število podprtih lokalnih skupnosti v procesu prilagajanja na podnebne spremembe.

## **Sofinanciranje tradicionalnih LIFE projektov iz podprogramov Blaženje podnebnih sprememb in prilagajanje nanje, Prehod na čisto energijo, Prehod na čisto energijo (CET), Okolje – krožno gospodarstvo in kakovost življenja, ki prispevajo k blaženju in/ali prilagajanju na podnebne spremembe**

Projekti, ki jih sofinancira evropski program LIFE, prispevajo k doseganju številnih ciljev na področju podnebnih sprememb in širše, zato se zagotovi sofinanciranje podnebnih projektov iz podprogramov Blaženje podnebnih sprememb in prilagajanje nanje, Prehod na čisto energijo ter Okolje – krožno gospodarstvo in kakovost življenja, ki prispevajo k blaženju in/ali prilagajanju na podnebne spremembe in so bili izbrani in odobreni na razpisih Evropske komisije oziroma v njenem imenu izvršne agencije CINEA v letih 2023 do 2026 v višini do največ 5% (podprogram CET) oziroma 20 % (ostali programi) upravičenih stroškov projekta. Ministrstvo odobri sofinanciranje projekta na podlagi sklenjene pogodbe prijavitelja s CINEA.

Ukrep izvaja MOPE.

Učinki izvedbe ukrepa se ovrednotijo na podlagi števila izvedenih projektov LIFE in v skladu z merili izbora projekta Evropske komisije.

## **Ostali LIFE projekti v izvajanju**

Projekt LIFE Amphicon sofinancira izvedbo dejavnosti obnovitve ali ponovne vzpostavitve mrestišč (predvidena ureditev 130 mlak v Sloveniji) in kopenskih habitatov (predvidenih 52 ha v Sloveniji), naložbe za vzpostavitev učinkovitih ukrepov za ohranjanje dvoživk na štirih najbolj problematičnih cestnih odsekih na Radenskem polju, Ljubljanskem barju in v Kozjanskem parku ter izvedbo dejavnosti za prenos primerov dobrih praks v druge dele Slovenije.

Vodilni partner projekta je Občina Grosuplje, partnerji v projektu pa so Zavod za turizem in promocijo Turizem Grosuplje (Krajinski park Radensko polje), Javni zavod Krajinski park Ljubljansko barje, Javni zavod Kozjanski park, Direkcija Republike Slovenije za infrastrukturo ter Center za kartografijo favne in flore.

Učinki izvedbe ukrepa se ovrednotijo na podlagi metodologije in kazalnikov projekta.

Sredstva projekta LIFE IP RESTART so namenjena sofinanciranju komplementarnih razvojno-raziskovalnih aktivnosti, ki so potrebne, da se s projektom LIFE IP RESTART izkaže, kako lahko digitalizacija in optimizacija procesov pri odstranjevanju in obdelavi odpadkov prispevata k zmanjšanju emisij TGP. Gre za raziskovalne vsebine, ki jih sam program LIFE ne podpira, vendar pa so nujne za izvedbo projekta ter dokazovanje doseganja kriterijev in ciljev projekta. Pri aktivnostih bo vključeno tudi sodelovanje z drugimi raziskovalnimi ustanovami držav članic (Univerza Delft in druge).

Ukrep ima pozitiven učinek na gospodarstvo in okolje, saj bo prispeval k zmanjšanju nelegalno odloženih odpadkov, zmanjšal vpliv prevoza odpadkov in prispeval k boljšemu spremljanju celotnega masnega toka odpadka od nastanka do ponovne uporabe.

## **Sofinanciranje nevladnih organizacij**

Sredstva so namenjena krepitvi delovanja NVO na področjih varstva okolja, podnebnih sprememb, urejanja prostora in trajnostne mobilnosti. Financirajo se podnebni programi vsebinskih mrež NVO in projekti NVO v dejavnostih informiranja, svetovanja, izobraževanja, raziskovanja, zagovorništva, mreženja, promocije in podpore v korist NVO na vsebinskih področjih varstva okolja, podnebnih sprememb, trajnostne mobilnosti in urejanja prostora.

Ukrep izvaja Eko sklad na podlagi pogodbe z MOPE.

Upravičenci so nevladne organizacije na področjih varstva okolja, trajnostne mobilnosti, podnebnih sprememb in urejanja prostora.

Učinki izvedbe ukrepa se ovrednotijo na podlagi števila izvedenih programov NVO, ki bodo sodelovale v vsebinskih mrežah in števila izvedenih projektov.

## **Projekti za izobraževanje, ozaveščanje javnosti in usposabljanje deležnikov**

Ukrep je namenjen financiranju projektov potrebnih za ozaveščanje javnosti na področju podnebnih sprememb in kakovosti zraka, njihovega vpliva na okolje in zdravje in usposabljanju ključnih deležnikov v zelenem prehodu in drugih ukrepih za zmanjšanje emisij onesnaževal zraka. Blaženje in prilagajanje na podnebne spremembe ter zmanjševanje škodljivih vplivov onesnaženosti zraka terjajo sodelovanje vseh resorjev in akterjev zato je ozaveščenost javnosti in usposobljenost deležnikov ključnega pomena za zeleni prehod v podnebno nevtralno družbo ter zagotavljanje zdravja ljudi in ohranjanje okolja. V okviru ukrepa se bodo podpirale komunikacijske in izobraževalne dejavnosti za potrebe ozaveščanja o podnebnih spremembah in ukrepih za zmanjševanje emisij TGP ter onesnaževal zraka prek medijskih objav, pilotnih projektov in ozaveščevalnih kampanj ter krepitev sposobnosti deležnikov, ki bodo dopolnjevale ozaveščevalne dejavnosti/ukrepe v okviru drugih projektov. V okviru ukrepa se bosta izvajala tudi projekta Šolski eko vrtovi in Zeleni prehod v kulturi.

Financira se izvedba komunikacijskih aktivnosti in projektov ter ukrepi na področju usposabljanja in izobraževanja. Financira se tudi podporne ukrepe za ozelenitev visokega šolstva: »Lipov list« - nagrada za spodbujanje ozelenitve slovenskega visokega šolstva in študentske naloge s področja okoljevarstva in podnebnih sprememb.

Ukrep izvaja MOPE na podlagi izvedbe javnih naročil in javnih pozivov. Ukrepe na področju vzgoje in izobraževanja izvaja Ministrstvo za vzgojo in izobraževanje Republike Slovenije (v nadaljnjem besedilu: MVI) na podlagi sporazuma z MOPE. Ukrepa Lipov list in študentske naloge s področja okoljevarstva in podnebnih sprememb izvaja Ministrstvo za visoko šolstvo, znanost in inovacije Republike Slovenije na podlagi sporazuma z MOPE. Ukrep Zeleni prehod v kulturi izvaja Ministrstvo za kulturo Republike Slovenije.

Ukrep na področju trajnostnega prehranjevanja izvaja MKGP na podlagi sporazuma z MOPE.

# **Digitalna podpora podnebnemu prehodu**

Ukrep je namenjen digitalnim rešitvam in storitvam, ki prispevajo k učinkovitemu in bolj preprostemu izvajanju podnebnih politik. Sredstva so namenjena digitalizaciji podatkov, razvoju programskih rešitev za podporo izvajanju podnebnih politik na področju blaženja podnebnih sprememb (stavbe, promet, obnovljivi viri energije) in prilagajanja nanje (digitalizacija obstoječih podatkov, načrtovanje ukrepov prilagajanja).

Ukrep izvajajo MOPE, ministrstva in organi v sestavi.

Upravičenci so posredni in neposredni proračunski uporabniki.

# **Tehnična pomoč**

Sredstva so namenjena pripravi strokovnih podlag v podporo izvajanju ukrepov, strateških in izvedbenih aktov ter zakonodaje s področja zmanjševanja emisij TGP in onesnaženosti zraka ter prilagajanja podnebnim spremembam in izvajanju evropske zakonodaje s področja podnebnih sprememb.

Financirajo se izvedba projektov in ukrepov na področju znanstvenoraziskovalnega dela, priprava naložbene, tehnične in druge dokumentacije, podnebnih projekcij, scenarijev, vzpostavitev metodologij, priprava strokovnih analiz, sortirnih in drugih analiz, strategij, akcijskih načrtov, ocen tveganj in drugih strokovnih podlag za načrtovanje ukrepov in instrumentov za pripravo sprememb zakonodaje in stališč ter za presojo izvedbe in učinkovitosti oziroma učinkov ukrepov, predlogov strateških in izvedbenih aktov in stališč države ter administrativni stroški izvajanja veljavne zakonodaje s področja podnebnih sprememb.

Učinki izvedbe ukrepa se ovrednotijo na podlagi izpolnjevanja pogodbenih obveznosti.

# **Kritje stroškov poslovanja Eko sklada**

Sredstva so namenjena kritju stroškov poslovanja Eko sklada.

Financirajo se stroški poslovanja Eko sklada za opravljanje nalog na podlagi pogodbe z MOPE, in sicer so upravičeni: stroški plač zaposlenih, izdatki za blago in storitve (pisarniški in splošni material in storitve, izdatki za električno energijo, vodo, komunalne storitve in komunikacije, prevozni stroški in storitve, izdatki za službena potovanja, tekoče vzdrževanje, poslovne najemnine in zakupnine ter drugi operativni odhodki) ter obrabnina in nakup osnovnih sredstev. V okviru ukrepa so sredstva namenjena tudi vzpostavitvi projektne pisarne za energetsko revščino pri Eko skladu ter regionalnih svetovalnih točk in drugih predvidenih aktivnosti iz Akcijskega načrta za zmanjševanje energetske revščine

Ukrep izvaja MOPE.

Učinki izvedbe ukrepa se ovrednotijo na podlagi izpolnjevanja pogodbenih obveznosti.

# **Zaključevanje programov preteklih let**

Sredstva so namenjena dokončanju ukrepov, za katere so bila sredstva odobrena v Odloku o Programu porabe sredstev Sklada za podnebne spremembe za leta 2023 – 2026 (Ur. l. št 106/23 in 26/25; v nadaljevanju: prejšnji Odlok)i. Na podlagi že sklenjenih sporazumov oz. pogodb so sredstva namenjena za ukrepe iz prejšnjega Odloka: 3.5 Izgradnja zaprtega reinjekcijskega sistema vrtin v višini do 131.250,00 EUR 4.5 Zelena delovna mesta v višini do 35.360,00 EUR, 2.3.2 Spodbujanje okolju prijaznejšega prevozništva v cestnem prometu v višini do 3.577.152,12 EUR, 2.3.9 Nadgradnja železniških prog v višini do 532.786,88 EUR, 4.2 Sofinanciranje programov na področju naravnih nesreč v višini do 2.119.735,86 EUR in 2.1.1 Finančne spodbude za podjetja za naložbe v ukrepe energetske učinkovitosti v višini do 460.000,00 EUR v letu 2025 in do 253.400,00 EUR v letu 2026.